Ritratt: Infrastructure Malta .td_uid_2_602f8d534068f_rand.td-a-rec-img{text-align:left}.td_uid_2_602f8d534068f_rand.td-a-rec-img img{margin:0 auto 0 0} Ftit ilu, servej ta' ġurnal lokali bl-Ingliż wera li l-Ministru Ian Borg huwa meqjus mill-pubbliku bħala t-tieni l-aktar Ministru li jwettaq wara d-Deputat Prim Ministru, Chris Fearne. Ma kontx sorpriż b'dan ir-riżultat għaliex huwa fatt li ma jista' jmerih ħadd li Ian Borg qiegħed jibda u jġib fi tmiemhom proġetti tal-infrastruttura tat-trasport li se jżejnu lil pajjiżna b'toroq li huma xierqa għas-sena 2021 u li qed itjebu ferm il-kwalità tal-ħajja ta' eluf kbar ta' Maltin u anke tal-barranin li hawn bħalissa f'pajjiżna. Il-fatt stess li l-Oppożizzjoni Nazzjonalista l-ħin kollu tiftaħ il-kanuni tagħha fuq il-Ministru Ian Borg ikompli jikkonferma dak li qed ngħid. Tajjeb li nagħti żewġ eżempji konkreti ta' kif il-proġetti ta' Ian Borg qed itejbu l-ħajja tal-poplu. In-nies li joqogħdu fin-nofsinhar ta' Malta u jaħdmu fiċ-ċentru jew in-naħa ta' fuq ta' Malta kien` ikollhom jgħaddu minn martirju kull filgħodu meta jkunu sejrin għax-xogħol: serbut twil ta' karozzi weqfin li donnu ma jispiċċa qatt u trid taħsiblu minn ħafna ħin qabel inkella tispiċċa tasal tard għax-xogħol. Imbagħad martirju ieħor int u ġej lura għajjien mix-xogħol u meta l-aktar li tkun tixtieq tasal malajr id-dar. Illum, permezz tal-" Marsa Junction Project " u s-"Santa Luċija Underpass Project ", in-nies tan-nofsinhar ta' Malta ħadu r-ruħ għax il-problemi kbar tat-traffiku li kienu jiffaċċjaw qabel issa kważi spiċċaw għal kollox. Kont qed nitkellem ma' persuna miż-Żejtun u li taħdem fi skola tal-knisja fiċ-ċentru ta' Malta u din qaltli li qabel kien ikollha tqum kuljum għal xi l-ħamsa ta' filgħodu u mas-sitta titlaq għall-iskola. Dan, naturalment, biex ma nsemmix ukoll il-frustrazzjoni ta' ħin twil tistenna wara kju twil ta' karozzi li jiċċaqlaq biss bil-pass ta' fekruna. Illum, qaltli, tista' tibqa' rieqda aktar għax jekk titlaq għal xi s-sebgħa nieqes kwart tasal tajjeb. Fejn naħseb li jrid joqgħod attent ħafna l-Ministru Ian Borg huwa li l-ħeġġa biex jinbnew aktar toroq u jittejbu u jitkabbru oħrajn illi diġà jeżistu ma twassalx biex ngħalqu għajnejna għall-qerda ta' spazji ħodor u art agrikola. U la qed insemmi dan, ma nistax ma nsemmix ukoll li wasal iż-żmien li jingħata ħafna aktar kas tal-oġġezzjonijiet tal-Kunsilli Lokali. Jiena ċert li kulħadd jaqbel ukoll li huwa totalment inaċċettabbli li jsiru xogħlijiet f'lokalità mingħajr ma jiġi avżat minn qabel il-Kunsill Lokali jew, wisq agħar, mingħajr ma ssir konsultazzjoni miegħu. Mhux biżżejjed li tiġi publikata " Notice of Works " fil-Gazzetta tal-Gvern. Il-Kunsilli Lokali jridu jkunu konsultati l-ħin kollu dwar kull proġett fil-lokalità tagħhom. Inkella nistgħu naqbdu u nneħħuhom mill-ewwel għax xi skop hemm li jkollok il-Kunsilli Lokali jekk imbagħad jinqabżu mill-Ministeri dwar proġetti fil-lokalità tagħhom stess? – Jew jekk l-oġġezzjonijiet tagħhom għal xi żvilupp partikolari ma jiġux stmati? Kif tista' ma tinkwetax meta tara proġett bħal tal- flyover tal-Imrieħel jiġi deskritt mill-eks-Prim Ministru, Dr Alfred Sant, b'dan il-mod: "M'hemm xejn li fil-proġett jiġġustifika aktar qerda ta' art agrikola f'waħda mill-aktar żoni għammiela ta' Malta"? U dan meta l-Kunsill Lokali ta' Ħal Qormi huwa unanimament kontra dan il-proġett. Ma ninsewx ukoll il-kritika tal-President Emeritus , Marie-Louise Coleiro Preca dwar dan il-proġett. Il-Ministru Ian Borg semma' li d-39 kumpaniji li hemm l-Imrieħel kollha huma favur dan il-proġett. Għalija dan insult. Mela se nibqgħu sejrin hekk? – L-interessi tal- business jiġu qabel dawk tar-residenti tal-lokalità, tal-Kunsill Lokali, u tal-bdiewa u l-art agrikola? – Issa tfaċċa wkoll il-każ tar- roundabout ta' Burmarrad fejn se jiġu affettwati l-interessi tal-bdiewa u fejn ukoll hemm interessi tal- business għax hemm pjan biex tinbena supermarket ġdida. Nikkonkludi billi ngħid li l-Ministeru ta' Ian Borg qed jagħmel ħafna u ħafna ġid lil eluf ta' nies bil-proġetti tal-infrastruttura tat-toroq. Il-Ministru Ian Borg huwa bniedem kapaċissimu u mimli enerġija, Ministru li jwettaq. Madankollu, jaf jirvina kollox jekk ma jagħrafx jifhem li f'demokrazija vera, l-interessi tar-residenti ta' lokalità jiġu l-ewwel u qabel kollox meta jkun se jsir proġett hemmhekk; jekk ma jagħrafx jifhem li Kunsill Lokali ma fihx skop jekk Ministru jirrombla minn fuqu; jekk ma jagħrafx jifhem li l-art agrikola u x-xogħol tal-bdiewa huma patrimonju nazzjonali u meħtieġa għall-provvista tal-ikel.